ועדת הכלכלה, כנסת 17, פרוטוקול מספר 695, 2008-10-27 11:30

ישראל חסון: בוקר טוב, אני מתכבד לפתוח את הישיבה.

ישראל חסון: חוה, בבקשה.

חוה ראובני: שנה טובה.

חוה ראובני: בהחלטת הממשלה מינואר 2008 הוחלט להטיל על שר התחבורה והבטיחות בדרכים לעגן בחקיקה הטבות מסוימות באגרות תמורת רשיונות שניתנים מאת משרד התחבורה.

חוה ראובני: בין השאר החליטה הממשלה שצריכה להינתן הנחה של 25 אחוז מאגרות הרשיונות לעובדי טיס.

חוה ראובני: התקנות שמונחות על שולחן הוועדה נועדו לממש את ההחלטה הזו, לעובד טיס כהגדרתו בחוק הטיס.

חוה ראובני: עובד טיס כולל סדרה של עיסוקים ומקצועות בתחום הטיס – צוות אוויר שהם טייסים וצוות אוויר שהם לא טייסים ועובדי טיס שהם לא צוות אוויר, זה בתחום הן הטייסים והן הנווטים והטכנאים, כולם מוגדרים בדיני הטיס כעובדי טיס ועל רשיונות העיסוק האלה הממשלה החליטה ושר התחבורה כעת מעוניין להתקין תקנות, לתת להם הנחה בגובה 25 אחוז מאגרות רישוי שלהם.

ישראל חסון: אם לוחם הקומנדו הימי, שמשרת במילואים, יש לו רשיון טיס, הוא לא נהנה מהתקנה הזו.

חוה ראובני: ודאי שהוא נהנה.

חוה ראובני: עובד טיס, יש לו רשיון אזרחי, לא בצבא טיס.

חוה ראובני: אנו מדברים על הרשיונות האזרחיים למקצועות הטיס השונים, למי שהם חיילי מילואים פעילים על פי אישור שיעביר צה"ל למשרד התחבורה, הוא יעביר לנו קובץ עם רשימת הזכאים.

חוה ראובני: זו הבקשה שלנו, שהם ישלמו רק 75 אחוז מאגרות שמשלמים אחרים שלא יאושרו- -

ישראל חסון: אפשר לדעת סכומים?

חוה ראובני: יש אגרות שהן בסביבות 600 ₪, יש שבסביבות 200 ₪.

חוה ראובני: הגבוהה ביותר היא 613 ₪.

חוה ראובני: מהסכומים האלה אנו מציעים לתת הנחה של 25 אחוז, כך מדובר על הנחה שנעה בין עשרות למאות שקלים.

ישראל חסון: מישהו רוצה להתייחס או שנתחיל בהקראה?

ישראל חסון: בבקשה.

חוה ראובני: קוראת סעיף 1.

ישראל חסון: למה 25 אחוז?

ישראל חסון: נשמע לי שהיינו יכולים להיות טיפה יותר נדיבים.

דפנה עין דור: לפחות לגבי אגרות רישוי רכב, אגרות רשיונות נהיגה, שם היה פטור למעט תשלום סמלי, אבל זו היתה החלטת הממשלה.

דפנה עין דור: היא גובשה לא בדיוק בשיתוף אתנו, גם ההחלטה לגבי מה עושים- -

לאה ורון: החלטת הממשלה נכנסה לרזולוציות כאלה?

דפנה עין דור: כן.

דפנה עין דור: קיבלנו את זה כנתון ואנו מיישמים את ההחלטה.

חוה ראובני: זו היתה ועדת שרים שהגישה המלצות לממשלה והממשלה אישרה אותן ואלה המספרים שננקבו שם.

איתי עצמון: יש לי שתי שאלות; אחת, בתקנה 17 בתקנות הטיס, מדוע ההנחה לא חלה גם על תקנת משנה ג?

דפנה עין דור: הבדיקות הרפואיות זה לא מה שדובר עליו בהחלטת הממשלה.

דפנה עין דור: החלטת הממשלה דיברה רק על רשיונות עובד טיס.

איתי עצמון: הבנתי.

איתי עצמון: שאלה שנייה, לעניין הנוסח, כתבתם: חייל מילואים פעיל.

איתי עצמון: האם מדובר על חייל שהוא בשירות מילואים פעיל בזמן הבקשה לרישון, אני מניח?

ערן יוסף: החלטת הממשלה מגדירה חייל מילואים פעיל כמי שביצע עשרה ימי מילואים בשנה שקדמה לשנה הקלנדרית בה מתבקשת כל אחת.

ערן יוסף: ההגדרה של חייל מילואים פעיל, שמרנו עליה לאורך כל התקנות, גם של משרד התחבורה, גם של משרד הפנים שתגיע לאישור בזמן הקרוב, שההפניה היא לחייל מילואים פעיל כפי שהגדיר אותו צה"ל.

איתי עצמון: בחקיקה אנו לא מדברים על החלטות ממשלה.

חוה ראובני: מבחינת משרד התחבורה והתהליך שעושה משרד התחבורה כשהוא מפיק רשיונות ומטיל אגרות, הוא לא יודע מי זה חייל מילואים פעיל.

חוה ראובני: הוא עובד, מי שאושר על ידי צה"ל כחייל מילואים פעיל.

חוה ראובני: סוכם על הליך של העברת קבצים.

חוה ראובני: צה"ל אמור להעביר לנו קבצים עם רשימת זכאים של מי שעומד בהגדרת חייל מילואים פעיל.

חוה ראובני: אנו עובדים לא לפי פקודות הצבא, כי אנו לא בודקים את פקודות הצבא.

איתי עצמון: למה לא לומר שצה"ל אישר בהתאם לפקודות הצבא כי הוא חייל מילואים לעניין ההטבה הזו?

איתי עצמון: נראה לי שזה ברור יותר.

ערן יוסף: חשוב לשמור על נוסח אחיד.

איתי עצמון: אך חשוב גם שזה יהיה ברור.

חוה ראובני: אני לא בודקת איך צה"ל מאשר.

לאה ורון: הוא הציע לעגן את זה בצורה יותר מקובלת.

חוה ראובני: זה עדיין מכניס אותי לבדוק את האישורים של צה"ל.

חוה ראובני: אושר על ידי צה"ל, אני חושבת שזה אחריותו של צה"ל לדעת איך לאשר את זה ולבדוק את זה.

ישראל חסון: לך מעבירים את הקובץ, לפי זה במהלך השנה את מפיקה את הדבר הזה.

ישראל חסון: כלומר את מפיקה את הרשיונות כבר עם ההנחה באגרה, אגרת רישוי רגילה.

דפנה עין דור: אנו שולחים מראש למי שאצלנו ברשימה, האגרה שלו מופחתת.

ישראל חסון: כל כמה זמן את מקבלת את הקובץ הזה מצה"ל?

דפנה עין דור: אחת לשנה, על השנה הקודמת.

איתי עצמון: ההגדרה הזו מעוגנת בעוד מקום חוץ מהחלטות ממשלה?

ערן יוסף: פקודות הצבא יצטרכו להתייחס לנושא של העשרה ימים כדי להוציא את האישור החוצה, אני חושב שלא יהיה נכון כאן בתקנה הזו להפנות לפקודות הצבא, כי פקודות הצבא יונקות מהחלטת הממשלה, כי בתקנות מקבילות שאושרו לגבי רשיונות רכב לא היתה הפניה לפקודות הצבא וכנ"ל לגבי תקנות של משרד הפנים.

ערן יוסף: אני חושב שזה מאוד ברור.

ישראל חסון: כמה אנשים זכאים לפי זה?

ישראל חסון: כמה רשיונות מנפיקים?

דפנה עין דור: מאות.

דפנה עין דור: זה כל הדיילים, מאות רבות.

ישראל חסון: הפרוצדורה של איש כזה, כלומר הוא אחת לשנה מתייצב אצלכם?

דפנה עין דור: כן, דרך חברות התעופה, רובם עושים את זה אצלם ומביאים לנו את כל המסמכים.

דפנה עין דור: זה בצורה מסודרת דרך חברות התעופה.

ישראל חסון: למה זה צריך להגיע אליכם?

דפנה עין דור: כשנגיע לנושא של אגרות רשות תעופה אזרחית, אחד מהדברים זה שמערכת המחשוב שלהם עדיין בבנייה.

דפנה עין דור: ברגע שזה יהיה כך, אחוזי הגבייה שלנו יהיו הרבה יותר גבוהים, כי כיום אם מישהו לא בא, אתה לא יודע שהוא חסר לך.

דפנה עין דור: במסגרת הנושא של האגרות עלינו על הבעיה שחלק מהאנשים לא באים מיוזמתם.

לאה ורון: המטרה של היו"ר היתה לחסוך את הבירוקרטיה לאותם נזקקי שירותים של משרד התחבורה, ושלא יצטרכו להתייצב.

דפנה עין דור: זה תהליך שאמור להיות גם מבחינת ההכנסות של הרשות.

דפנה עין דור: זה תהליך שברור שצריך לשנות אותו, וזה אחד הדברים שהולכים לעשות.

ישראל חסון: אני מכיר לפחות חמישים ממשקים ממשלתיים שבהם המחשב יודע לדבר מול מחשב ולהנפיק רשימה.

ישראל חסון: אני לא מבין את הסרבול הזה.

חוה ראובני: אנו רק יכולים להסכים שהמינהלה בנושא התעופה, יש בה מקום לשיפור.

חוה ראובני: היה שינוי מבני גדול מאוד בזמן האחרון, שהתהליך של יישום השיפורים וכו', המעבר ממינהל תעופה לרשות תעופה, זה חלק מהעבודה, אנו יודעים שיש שם דברים שלא נמצאים בתקנים המתאימים למאה ה-21 מבחינת תהליכי עבודה.

ישראל חסון: בסדר.

ישראל חסון: בבקשה.

חוה ראובני: קוראת סעיף 2.

ישראל חסון: אנו מעלים את זה להצבעה.

ישראל חסון: בעד.

ישראל חסון: תקנות הטיס אושרו.

ישראל חסון: גיורא רום הוא הכתובת לפנייה שלנו?

ישראל חסון: אתם תביאו את זה לידיעתו?

דפנה עין דור: אני היום נפגשת אתו, אביא את זה לידיעתו.

ישראל חסון: אם אפשר בשבועיים הקרובים לדווח לנו על פריצת דרך טכנולוגית, נשמח לשמוע...

ישראל חסון: תודה רבה, הישיבה נעולה.